Minen vruntliken grut thovoren mit behegelicheit. Ersamen heren unde besunderghe gude vrunde. Juwen bref hebbe ik wol vorstan, wo dat gii scriven umme juwen borgher Olef Sallenpein, dat Hinrich Byser hadde ene ghehindert unde sine kopenschop. Dat dede he, dar ik nicht by en was edder ok up desulven tiid nicht tho hus en was. So moghe gii weten, besunderghe gude vrunde, dat myn gnedighe here unde de ganse rikesrat in Sweden screven her enen openen bref unde vorboden hoch by live unde by gude unde by aller konincliken wrake, nene etende ware tho vorende hir ut dem lande. Unde umme den willen, dat desse sulve juwe borger Olef brak myns gnedighen heren unde des rikesrades bot, darumme so heft ene Hinrick Byser ghehindert, men nicht umme den willen. He schal juwer bede gheneten, unde wat jw lef is, dat ik mit like unde mit eren don mach, dat schal jw al tiid tho bode stan. Hirmede sit deme almechtighen Gode bevolen unde bedet tho my alzo tho juwen vrunde. Ghescreven up Abo up sancte Secilien dach in dem xxvij jare. Clawes Ludekeson.